**ΔΕΛΤΙΟ ΤΥΠΟΥ**

**Υπογραφή Μνημονίου Συνεργασίας (MoU)**

**μεταξύ της Enterprise Greece και της Περιφέρειας Στερεάς Ελλάδας**

**για την από κοινού ανάδειξη της Περιφέρειας ως επιχειρηματικού κόμβου**

**Αθήνα, 12 Σεπτεμβρίου 2022 -** Πρωτόκολλο Συνεργασίας (MoU) υπέγραψαν στις 10 Σεπτεμβρίου 2022, η **Ελληνική Εταιρεία Επενδύσεων και Εξωτερικού Εμπορίου (Enterprise Greece)** και η **Περιφέρεια Στερεάς Ελλάδας**, στο πλαίσιο της 86ης Διεθνούς Έκθεσης Θεσσαλονίκης, στο Συνεδριακό Κέντρο Ιωάννης Βελλίδης.

Την Ελληνική Εταιρεία Επενδύσεων και Εξωτερικού Εμπορίου (Enterprise Greece) εκπροσώπησε ο Γενικός Γραμματέας Διεθνών Οικονομικών Σχέσεων και Εξωστρέφειας του Υπουργείου Εξωτερικών και Πρόεδρος της, κ. Ιωάννης Σμυρλής, και την Περιφέρεια Στερεάς Ελλάδας, ο Περιφερειάρχης, κ. Φάνης Χ. Σπανός.

Κοινή επιδίωξη των συμβαλλομένων μερών είναι η ανάδειξη της Περιφέρειας Στερεάς Ελλάδας ως επιχειρηματικού κόμβου, σύμφωνα πάντα με την αναπτυξιακή της στρατηγική και με σεβασμό στα ιδιαίτερα κοινωνικό - οικονομικά χαρακτηριστικά της.

Οι στόχοι του Μνημονίου Συνεργασίας επικεντρώνονται στους εξής πυλώνες:

* Προβολή της Περιφέρειας στη διεθνή επιχειρηματική αγορά
* Ενίσχυση της διεθνοποίησης των περιφερειακών μικρομεσαίων επιχειρήσεων
* Προβολή των προϊόντων, των υπηρεσιών της και της πολιτιστικής της κληρονομιάς
* Εκπόνηση από κοινού μελετών, ερευνών και εφαρμογή προγραμμάτων που αποτελούν έναν δυνητικά αναπτυξιακό μηχανισμό, όπως και συμμετοχή σε εθνικά και ευρωπαϊκά συγχρηματοδοτούμενα Προγράμματα
* Προώθηση **της δικτύωσης, της αμοιβαίας μάθησης** και του εντοπισμού και της διάδοσης βέλτιστων πρακτικών άλλων Περιφερειών της Ευρωπαϊκής Ένωσης

Ο Γενικός Γραμματέας Διεθνών Οικονομικών Σχέσεων και Εξωστρέφειας του Υπουργείου Εξωτερικών και Πρόεδρος της Enterprise Greece, Ιωάννης Σμυρλής, ανέφερε στο χαιρετισμό του, στην εκδήλωση που διοργανώθηκε για την υπογραφή του ΜoU, ότι το Μνημόνιο αποτελεί ισχυρή και έμπρακτη απόδειξη της στενής συνεργασίας που έχει αναπτυχθεί με όλες τις Περιφέρειες της χώρας και με την Ένωση Περιφερειών Ελλάδας. Ο κ. Σμυρλής επεσήμανε ότι από την έναρξη της θητείας αυτής της Κυβέρνησης, στόχος όλων, αλλά και προσωπική επιδίωξη του Πρωθυπουργού, κ. Κυριάκου Μητσοτάκη, υπήρξε η ισότιμη και βιώσιμη ανάπτυξη όλης της χώρας. Μια ανάπτυξη χωρίς αποκλεισμούς, που θα θέτει τη χώρα σε τροχιά σταθερής ανάκαμψης και προόδου, επισφραγίζοντας ότι η Ελλάδα του σήμερα είναι πολύ διαφορετική από την Ελλάδα των προηγούμενων ετών.

Αναφερόμενος στις πρωτόγνωρες και ιδιαίτερα σύνθετες προκλήσεις των τελευταίων ετών, ο κος Σμυρλής τόνισε ότι η ελληνική οικονομία κατάφερε να ανταπεξέλθει, επιδεικνύοντας αξιοσημείωτη ανθεκτικότητα, με τις ελληνικές επιχειρήσεις να παρουσιάζουν σημαντική βελτίωση των μεγεθών τους, θέτοντας κατά αυτόν τον τρόπο, τα θεμέλια για ένα καλύτερο αύριο. Εν συνεχεία αναφέρθηκε και στη στενή συνεργασία Κυβέρνησης – Περιφερειών – Φορέων – Επιμελητηρίων - Επιχειρήσεων, οι οποίοι μέσω στοχευμένων δράσεων Οικονομικής Διπλωματίας και αξιοποίηση εργαλείων, στήριξαν τα ελληνικά προϊόντα και υπηρεσίες στην προσπάθειά τους να δραστηριοποιηθούν σε διεθνείς αγορές και ανέδειξαν την Ελλάδα ως σημαντικό επενδυτικό προορισμό. Στο πλαίσιο αυτό, υπεγράφη και Μνημόνιο Συνεργασίας με την Ένωση Περιφερειών Ελλάδας (ΕΝΠΕ), ενώ σχεδιάζεται η σύσταση «Γραφείων Εξωστρέφειας» εντός του 2022 σε συνεργασία με τα τοπικά επιμελητήρια.

**Enterprise Greece**

Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου– 210 3355705, Χρήστος Ρουμελιώτης [c.roumeliotis@eg.gov.gr](mailto:c.roumeliotis@eg.gov.gr)